Broj: 711-I-646-P-118-18/19-04-11

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Katarine Kovačić, zamjenice općinskog načelnika Općine Blato do 7. lipnja 2017.g.,** pokrenutom Odlukom Povjerenstva broj: 711-I-600-P-118/18-02-11 od 6. travnja 2018.g., na 41. sjednici, održanoj 8. ožujka 2019.g., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 27. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenice općinskog načelnika Općine Blato, Katarina Kovačić, zamjenica općinskog načelnika Općine Blato do 7. lipnja 2017.g., počinila je povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Katarini Kovačić neće se izreći sankcija s obzirom da je od prestanaka obnašanja dužnosti zamjenice općinskog načelnika Općine Blato proteklo više od 12 mjeseci.**

Obrazloženje

Povjerenstvo je na 4. sjednici, održanoj 6. travnja 2018.g. pokrenulo postupak za odlučivanje o sukobu interesa protiv dužnosnice Katarine Kovačić, zamjenice općinskog načelnika Općine Blato do 7. lipnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 27. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenice općinskog načelnika Općine Blato.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Katarina Kovačić, povodom obnašanja dužnost zamjenice općinskog načelnika Općine Blato do 7. lipnja 2017.g., obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar dužnosnika Povjerenstvo je utvrdilo kako je Katarina Kovačić obnašala dužnost zamjenice općinskog načelnika Općine Blato od 27. svibnja 2013.g. do 7. lipnja 2017.g.

S obzirom da je u postupku provjere ispunjavanja obveze podnošenja Izvješća o imovinskom stanju dužnosnika Povjerenstvo utvrdilo da dužnosnica Katarina Kovačić nije podnijela Izvješće o imovinskom stanju povodom prestanka obnašanja dužnosti zamjenice općinskog načelnika Općine Blato, Povjerenstvo je, sukladno članku 10. stavku 1. ZSSI-a, zaključkom broj 711-I-1853-IK-3036/17-01-10 od 3. studenog 2017.g. pisanim putem pozvalo dužnosnicu da u roku od 15 dana od dana primitka zaključka podnese Povjerenstvu ispunjeni obrazac izvješća o imovinskom stanju dužnosnika sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosnici dostavljen 11. studenog 2017.g.

S obzirom da dužnosnica u danom roku od 15 dana od dana primitka gore navedenog zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Odluka o pokretanju postupka dostavljena je dužnosnici dana 7. svibnja 2018.g. te se na istu dužnosnica očitovala dopisom koji je Povjerenstvo zaprimio dana 21. svibnja 2018.g. pod brojem: 711-U-1629-P-118/18-03-2.

U očitovanju dužnosnica u bitnom navodi kako je nakon prestanka dunosti u više navrata pokušala elektronskim putem ispuniti obrazac izvješća o imovinskom stanju i poslati ga Povjerenstvu, ali bezuspješno. Prvi put je zatražila novu lozinku elektronskim putem 8. srpnja 2017.g. ali ju je sustav obavijestio kako je „zahtjev iskorišten“. Nakon toga dužnosnica je, kako navodi, kontaktirala Povjerenstvo još dva puta, 24. srpnja 2017.g. i 14. kolovoza 2017.g., kako bi dobila novu lozinku za ulaz u korisnički račun. Lozinka joj je dodijeljena svaki puta, ali očito zbog tehničkih razloga nije uspjela pristupiti korisničkom računu, o čemu se i pisano obratila Povjerenstvu, elektronski, putem stranice Povjerenstva. Nakon trećeg pokušaja dužnosnica je odustala od podnošenja predmetnog obrasca, kako to u očitovanju navodi.Ddužnosnica napominje kako se stanje imovine nije promijenilo i kako joj je ponovnim zahtjevom za novom lozinkom podnesenim 7. srpnja 2018.g. omogućena izmjena lozinke te pristup korisničkom računu.

Uvidom u podnesena izvješća o imovisnkom stanju dužnosnika Povjerenstvo je utvrdilo kako je dužnsnica Katarina Kovačić dana 18. svibnja 2018.g. podnijela Izvješće o imovinskom stanju dužnosnika povodom prestanka obnašanja dužnosti. Izvješće je odobreno u postupku administrativne provjere te je objavljeno na internetskoj stranici Povjerenstva.

Slijedom navedenog, Povjerenstvo utvrđuje kako je dužnosnica Katarina Kovačić propustila da po pisanom pozivu Povjerenstva, u danom roku, koji je protekao 27. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenice općinskog načelnika Općine Blato, čime je počinila povredu članka 10. ZSSI-a u vezi s člankom 8. i 9. ZSSI-a te je odlučeno kao u točki I. izreke ove odluke.

Povjerenstvo je izvršilo provjeru sustava s obzirom na navode dužnosnice iznesne u očitovanju na pokretanje postupka. Tako je utvrđeno da je dužnosnici lozinka za ulaz u korisnički račun uspješno resetirana 14. kolovoza 2017.g. te ponovno 20. studenog 2017.g., nakon što se toga dana dužnosnica obratila Povjerenstvu putem obrasca na internetskoj stranici.

Međutim, navodi dužnosnice, kao i činjenica da je dužnosnica naknadno 18. svibnja 2018.g. dostavila Izvješće o imovinskom stanju povodom prestanka obnašanja dužnosti, nisu odlučne za utvrđene povrede odredbi ZSSI-a u konkretnom slučaju. Nesporno je da je 27. studenog 2017.g. protekao rok dan dužnosnici da podnese pravilno i potpuno ispunjeni obrazac izvješća o imovinskom stanju dužnosnika, kao i da dužnosnica isto nije učinila.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosnici neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenice općinskog načelnika Općine Blato.

Slijedom navedenog, odlučeno je kao što je to navedeno u izreci ovoga akta.

 ZAMJENIK PREDSJEDNICE POVJERENSTVA

 Davorin Ivanjek, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Katarina Kovačić, osobnom dostavom
2. Objava na internetskoj stranici Povjerenstva
3. Pismohrana